সৌরজগতে রহস্যময় বস্তু! কীসের ‘অশনি সংকেত’ দেখছেন বিজ্ঞানীরা?

ওয়েব ডেস্ক: মহাকাশ (Space) নিয়ে মানুষের কৌতূহলের শেষ নেই। তাই এই মহাজাগতিক দুনিয়ায় বিভিন্নভাবে গবেষণা চালিয়ে আসছে বিভিন্ন দেশ। সে অনন্ত যাত্রায় পাঠানো মহাকাশযান হোক কিংবা দূরে দেখার জন্য শক্তিশালী টেলস্কোপ লাগানো- সব ক্ষেত্রেই আমরা এগিয়ে গিয়েছি অনেকটা। সেই প্রযুক্তির হাত ধরে এবার দেখা মিলল এক রহস্যময় মহাজাগতিক বস্তুর। সৌর পরিবারের সদস্য নয়, অথচ সে হাজির আমাদের সূর্যের দুনিয়ায়। নাম ‘থ্রি-আই/অ্যাটলাস’ (3I/ATLAS)। আদতে এই বস্তু কি পৃথিবীর কোনও ক্ষতি করতে পারে? চলুন এই সম্পর্কে একটু বিস্তারে জেনে নেওয়া যাক।

বিজ্ঞানীদের দাবি, ‘থ্রি-আই/অ্যাটলাস’ হল একটি ইন্টারস্টেলার ধূমকেতু (Interstellar Comet), অর্থাৎ যার জন্ম সূর্য পরিবারে নয়। অন্য কোনও নক্ষত্রমণ্ডলী থেকে ছুটে এসে এখন সৌরজগতের (Solar System) ভেতর দিয়ে চলেছে এই ধূমকেতু। নাসা-র (NASA) স্ফেয়ারএক্স (SPHEREx) টেলিস্কোপ এটিকে গত ৭ অগাস্ট থেকে ১৫ অগাস্ট পর্যন্ত টানা পর্যবেক্ষণ করেছে ধূমকেতুটিকে।

আরও পড়ুন: কীভাবে জন্ম হয়েছিল ‘গ্যাস দানব’ বৃহস্পতির? হাতে এল বিরাট তথ্য

টেলিস্কোপের নজরদারিতেই ধরা পড়েছে যে, এই ধূমকেতুর শরীরে প্রচুর পরিমাণে কার্বন ডাই-অক্সাইড জমে রয়েছে। পাশাপাশি বরফ, কার্বন ও মনোক্সাইডও মিলেছে, যদিও এসবের পরিমাণ তুলনামূলকভাবে কম। শুধু স্ফেয়ারএক্স নয়, নাসার অত্যাধুনিক জেমস ওয়েব স্পেস টেলিস্কোপও (James Webb Space Telescope) নজর রেখেছিল এই ধূমকেতুর দিকে। বিশ্লেষণে দেখা যাচ্ছে, কুইপার বেল্টে থাকা ধূমকেতুগুলির সঙ্গে এর গঠনগত মিল রয়েছে।

প্রথমবার ১ জুলাই দেখা মেলে এই ধূমকেতুর। তখনই দেখা যায়, প্রায় ১ লক্ষ ৩০ হাজার মাইল প্রতি ঘণ্টা বেগে ধেয়ে আসছে এটি। ব্যাস প্রায় ১৫ মাইল— আকারে ম্যানহাটনের চেয়েও বড়। আবিষ্কারের প্রথমদিকে কেউ কেউ ধারণা করেছিলেন এটি ভিনগ্রহীদের মহাকাশযানও হতে পারে। তবে পরে সেই জল্পনা অনেকটাই স্তিমিত হয়। তাহলে কি এই ধূমকেতু আমাদের জন্য কোনও বিপদ ডেকে আনতে পারে? বিজ্ঞানীরা আশ্বস্ত করছেন— এমন কোনও আশঙ্কা নেই। এটি নির্দিষ্ট কক্ষপথ মেনে সৌরজগত পেরিয়ে যাবে, পৃথিবীর সঙ্গে সংঘর্ষের কোনও সম্ভাবনা নেই।

দেখুন আরও খবর:

The post সৌরজগতে রহস্যময় বস্তু! কীসের ‘অশনি সংকেত’ দেখছেন বিজ্ঞানীরা? first appeared on KolkataTV.

The post সৌরজগতে রহস্যময় বস্তু! কীসের ‘অশনি সংকেত’ দেখছেন বিজ্ঞানীরা? appeared first on KolkataTV.